Κανονισμός (ΕΚ) αριθ. 2374/2000 της Επιτροπής

της 26ης Οκτωβρίου 2000

σχετικά με την εισαγωγή μπανανών στο πλαίσιο των δασμολογικών ποσοστώσεων και παραδοσιακών μπανανών ΑΚΕ για το έτος 2001

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993, περί κοινής οργανώσεως αγοράς στον τομέα των μπανανών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 20,

Εκτιμώντας τα ακόλουθα:

(1) Η Επιτροπή, στις 19 Νοεμβρίου 1999, διαβίβασε στο Συμβούλιο πρόταση κανονισμού περί τροποποιήσεως του καθεστώτος εισαγωγής μπανανών στην Κοινότητα. Από την ημερομηνία αυτή, η Επιτροπή ενημερώνει περιοδικά το Συμβούλιο επί της συνέχισης των προπαρασκευαστικών εργασιών για την εφαρμογή τροποποιημένου καθεστώτος. Κατά τη διάρκεια αυτής της προσωρινής περιόδου, πρέπει να εξασφαλισθεί η συνέχιση του εφοδιασμού της κοινοτικής αγοράς και των εμπορικών συναλλαγών εφαρμόζοντας τις διατάξεις του ανωτέρω κανονισμού (ΕΟΚ) αριθ. 404/93, καθώς και του κανονισμού (ΕΚ) αριθ. 2362/98 της Επιτροπής, της 28ης Οκτωβρίου 1998, για τις λεπτομέρειες εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα(3), όπως τροποποιήθηκε τελευταία από τον κανονισμό (ΕΚ) αριθ. 1632/2000(4).

(2) Η επίτευξη του στόχου που αναφέρεται ανωτέρω οδηγεί στον καθορισμό του δικαιώματος των παραδοσιακών εμπορικών φορέων να υποβάλουν αίτηση για πιστοποιητικά εισαγωγής, βάσει της ποσότητας αναφοράς που ορίσθηκε και κοινοποιήθηκε από την αρμόδια εθνική αρχή για το έτος 1999, καθώς και για το έτος 2000. Ο καθορισμός μιας νέας περιόδου αναφοράς για το σκοπό αυτό είναι αδικαιολόγητη λαμβάνοντας υπόψη τον μη καθορισμό της διάρκειας της προσωρινής περιόδου πριν από την έναρξη ισχύος της τροποποίησης του καθεστώτος. Μια τέτοια τροποποίηση της περιόδου θα συνεπάγονταν διοικητικό φόρτο και δυσανάλογους ελέγχους.

(3) Όσον αφορά τους νεοεμφανιζόμενους εμπορικούς φορείς, πρέπει να προβλεφθούν οι αναγκαίες λεπτομέρειες, κατά περίπτωση, για την πρώτη καταχώρησή τους ή την παράταση προηγούμενης καταχωρήσεώς τους. Οι διατάξεις που αφορούν την καταχώρηση των νεοεμφανιζόμενων εμπορικών φορέων κατά τη διάρκεια του έτους 2000 έχουν θεσπιστεί από τον κανονισμό (ΕΚ) αριθ. 250/2000 της Επιτροπής, της 1ης Φεβρουαρίου 2000, σχετικά με την εισαγωγή μπανανών στο πλαίσιο των δασμολογικών ποσοστώσεων και παραδοσιακών μπανανών ΑΚΕ και περί του καθορισμού των ενδεικτικών ποσοτήτων για το δεύτερο τρίμηνο του 2000(5). Πρέπει να προσαρμοστεί η ελάχιστη ποσότητα που αυτοί οι εμπορικοί φορείς πρέπει πραγματικά να εισάγουν για να παραταθεί η καταχώρησή τους.

(4) Οι διατάξεις του παρόντος κανονισμού θεσπίζονται για να εξασφαλισθεί η συνέχιση του εφοδιασμού της αγοράς καθώς και η συνέχιση των συναλλαγών με τις χώρες εφοδιασμού, αλλά δεν προδικάζουν τα ενδεχόμενα μέτρα που πρόκειται να ληφθούν μεταγενέστερα, είτε από το Συμβούλιο είτε από την Επιτροπή, ιδίως για την τήρηση των διεθνών δεσμεύσεων που έχει αναλάβει η Κοινότητα στο πλαίσιο του Παγκοσμίου Οργανισμού Εμπορίου (ΠΟΕ) και δεν μπορούν να τις επικαλεσθούν οι εμπορικοί φορείς για να θεμελιώσουν θεμιτές προσδοκίες για την παράταση του καθεστώτος εισαγωγής.

(5) Οι διατάξεις του παρόντος κανονισμού πρέπει να αρχίσουν να ισχύουν αμέσως.

(6) Τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής διαχείρισης μπανανών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κάθε παραδοσιακός εμπορικός φορέας που καταχωρήθηκε στο πλαίσιο του έτους 1999 κατ' εφαρμογή του άρθρου 5 του κανονισμού (ΕΚ) αριθ. 2362/98, μπορεί να υποβάλει μία ή περισσότερες αιτήσεις πιστοποιητικών εισαγωγής για ένα συγκεκριμένο τρίμηνο, συνολικά για την ποσότητα που έχει καθορισθεί από την εφαρμογή του ποσοστού το οποίο ορίστηκε σύμφωνα με το άρθρο 14 παράγραφος 2 του ανωτέρω κανονισμού, στην ποσότητα αναφοράς η οποία καθορίστηκε από την αρμόδια εθνική αρχή και κοινοποιήθηκε στα πλαίσια του έτους 1999, κατ' εφαρμογή του άρθρου 6 παράγραφος 4 του ίδιου κανονισμού.

Ωστόσο, σε περίπτωση που η ποσότητα αναφοράς η οποία κοινοποιήθηκε στο πλαίσιο του έτους 1999 έχει τροποποιηθεί μετά από συμπληρωματικούς ελέγχους, η εν λόγω τροποποιημένη ποσότητα αναφοράς λαμβάνεται υπόψη για την εφαρμογή του ανωτέρω εδαφίου.

Άρθρο 2

1. Κάθε νεοεμφανιζόμενος εμπορικός φορέας που πληροί τους καθορισμένους όρους σύμφωνα με την περίπτωση των παραγράφων 2 ή 3, μπορεί για ένα συγκεκριμένο τρίμηνο να υποβάλει μία ή περισσότερες αιτήσεις πιστοποιητικών, συνολικά για την ποσότητα που καθορίστηκε από την εφαρμογή του ποσοστού το οποίο ορίσθηκε σύμφωνα με το άρθρο 14 παράγραφος 2 του κανονισμού (ΕΚ) αριθ. 2362/98, στο μερίδιο το οποίο αναφέρεται στην παράγραφο 6 ανωτέρω το οποίο τους κοινοποιήθηκε από την αρμόδια εθνική αρχή, κατ' εφαρμογή του άρθρου 9 παράγραφος 4 του ανωτέρω κανονισμού.

2. Οι νεοεμφανιζόμενοι εμπορικοί φορείς που καταχωρήθηκαν κατ' εφαρμογή του άρθρου 8 του κανονισμού (ΕΚ) αριθ. 2362/98 στο πλαίσιο του έτους 2000, πρέπει να υποβάλουν την αίτηση παράτασης της καταχώρησής τους σύμφωνα με την παράγραφο 4 της διάταξης αυτής, καθώς και την αίτηση μεριδίου που προβλέπεται στο άρθρο 9 του εν λόγω κανονισμού το αργότερο στις 6 Νοεμβρίου 2000. Ωστόσο, κατά παρέκκλιση από το άρθρο 8 παράγραφος 4 πρώτο εδάφιο του προαναφερθέντος κανονισμού, ο νεοεμφανιζόμενος εμπορικός φορέας που καταχωρήθηκε για το έτος 2000 κατ' εφαρμογή του άρθρου 2 παράγραφος 3 του κανονισμού (ΕΚ) αριθ. 250/2000 πρέπει να προσκομίσει την απόδειξη ότι έχει πράγματι εισάγει για λογαριασμό του τουλάχιστον 34 % της ποσότητας που του παραχωρήθηκε για το τρέχον έτος.

3. Οι νεοεμφανιζόμενοι εμπορικοί φορείς που δεν έχουν καταχωρηθεί στο πλαίσιο του έτους 2000, πρέπει, για τους σκοπούς της καταχώρησής τους, να διαβιβάσουν στην αρμόδια εθνική αρχή τα δικαιολογητικά στοιχεία που αναφέρονται στο άρθρο 8 παράγραφος 1 του ανωτέρω κανονισμού, καθώς και την αίτηση μεριδίου που προβλέπεται στο άρθρο 9 παράγραφος 1, το αργότερο στις 6 Νοεμβρίου 2000.

4. Για τους σκοπούς της εφαρμογής του άρθρου 9 παράγραφος 3 του κανονισμού (ΕΚ) αριθ. 2362/98, τα κράτη μέλη ανακοινώνουν στην Επιτροπή πριν από τις 10 Νοεμβρίου 2000:

α) τον κατάλογο των νεοεμφανιζόμενων εμπορικών φορέων που αναφέρονται στην παράγραφο 2, των οποίων η καταχώρηση έχει παραταθεί·

β) τον κατάλογο των νεοεμφανιζόμενων εμπορικών φορέων που αναφέρονται στην παράγραφο 3·

γ) τις αιτήσεις μεριδίου που υποβλήθηκαν κατ' εφαρμογή του άρθρου 9 παράγραφος 1 του κανονισμού (ΕΚ) αριθ. 2362/98.

5. Η Επιτροπή, κατ' εφαρμογή του άρθρου 9 παράγραφος 3 του κανονισμού (ΕΚ) αριθ. 2362/98, καθορίζει χωρίς καθυστέρηση τις ποσότητες για τις οποίες χορηγούνται τα μερίδια.

6. Οι αρμόδιες εθνικές αρχές ορίζουν και κοινοποιούν σε κάθε νεοεμφανιζόμενο εμπορικό φορέα την ποσότητα που χορηγήθηκε το αργότερο στις 30 Νοεμβρίου 2000.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται με την επιφύλαξη των αποφάσεων που θεσπίζονται μεταγενέστερα από το Συμβούλιο ή από την Επιτροπή.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Οκτωβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 160 της 26.6.1999, σ. 80.

(3) ΕΕ L 293 της 31.10.1998, σ. 32.

(4) ΕΕ L 187 της 26.7.2000, σ. 27.

(5) ΕΕ L 26 της 2.2.2000, σ. 6.